b'\n_START_ARTICLE_\nTaljenje\n_START_PARAGRAPH_\nTalj\xc3\xaanje je fazni prehod, pri katerem snov preide iz trdnega v kapljevinsko agregatno stanje. Taljenje poteka pri temperaturi tali\xc5\xa1\xc4\x8da, ki je odvisna od tlaka. Ob taljenju je trdnini treba dovesti talilno toploto. Taljenju nekaterih snovi pravimo tudi tajanje. Obratni fazni prehod je strjevanje._NEWLINE_Dovedena talilna toplota se pri taljenju porabi za trganje vezi v kristalu, s \xc4\x8dimer se poru\xc5\xa1i kristalna zgradba trdnin. Snovi, ki nimajo kristalne zgradbe (npr. steklo), se pravzaprav ne stalijo, ampak se pri vi\xc5\xa1anju temperature postopoma meh\xc4\x8dajo.'